## El Consell ratifica la contractació d’emergència del servici substitutori d’autobús entre poblacions de la línia 1 de Metrovalencia

*** L’import d’adjudicació ascendix a 171.468,74 euros**

El Consell ha pres raó de la contractació d’emergència de la prestació del servici substitutori d’autobús entre les poblacions de la línia 1 de Castelló, Alberic, Massalavés, l’Alcúdia, Benimodo, Carlet i Alginet per danys causats per la riuada després del desbordament del barranc de Poio.

L’import de l’adjudicació ascendix a 171.468,74 euros i el seu termini de prestació de servici és d’un màxim de set mesos.

Cal recordar que el recorregut sud de la línia 1 (Bétera-Castelló), entre València Sud i Castelló, va ser el que més danys va patir a conseqüència de les inundacions i serà la zona que més tardarà a recuperar la normalitat en les circulacions. De fet, només resta obrir eixe traçat en la xarxa de Metrovalencia, després de l’obertura de l’estació de València Sud, destinació a partir d’ara de les línies 1, 2 i 7.

Este és el tercer contracte d’emergència que l’empresa pública impulsa per a substituir amb autobusos el servici interromput de Metrovalencia en el sud de la seua xarxa. Anteriorment, el Consell va ratificar-ne un de 4 milions d’euros, IVA inclòs, per a la connexió entre València i diferents municipis de la línia 1; i un altre per valor de 12,6 milions d’euros, també amb IVA inclòs, entre les poblacions de les línies 3, 5 i 9 més localitats de les línies 1, 2 i 7 fins a Torrent.

**Contractes anteriors**

En plens anteriors s’ha donat compte de 38 contractes d’emergència presentats per FGV amb un pressupost de 113,1 milions d’euros, IVA inclòs, que han permés iniciar els treballs per a reposar els danys patits en el conjunt de la xarxa i, especialment, en el post de comandament, tallers de València Sud, oficines i el tram que unix Sant Isidre i Castelló.

Fecha: 18/02/2025